**Un țărm cu vers fertil**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi am să plec, nu știu pe care mare,

Voi naviga cu soarele-n babord

Să te găsesc, sirenă răpitoare,

Că oscilăm de-o vreme în acord.

Și am să-ți scriu în zori de zi sonete,

Tu să mă legeni seara cu un tril,

De-om naufragia să n-ai regrete

Că vom găsi un țărm cu vers fertil

Să-ți construiesc pe stâncă piramidă,

Din scoici pictate să-ți fac colier,

Chiar dacă marea va zâmbi perfidă

Nu va putea atinge-un giuvaier.

- Pe ţărmurile mele-un vânt tomnatic

Înalţă valuri albe în decor,

Te-aştept demult şi soarele prin atic

Trece timid. De-ai ştii cât mi-e de dor

De vara ce-a plecat neîmplinită,

De ochii tăi brodaţi într-un poem,

Vezi tu, până şi marea-i mărginită

De plaje line. Cum să te mai chem

Să scriem cartea marilor speranţe

Cu ochii-nchiși sau poate că-n april

Te vei întoarce să-mi plăteşti creanţe

Pe ţărmuri de smarald cu vers fertil.

Ioan Grigoraș Liliana Trif